Diari Oficial de la Generalitat Valenciana


Sumari del DOGV 3007, del 05-06-1997 (1997/7810)

ORDRE de 8 de maig de 1997, de la Conselleria de Cultura, Educació i Ciència, per la qual s'ofereixen ajudes econòmiques individuals per a activitats de formació permanent del professorat.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3007

Data del DOGV
:   05-06-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/7810


Data del document
:   08-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 8 de maig de 1997, de la Conselleria de Cultura, Educació i Ciència, per la qual s'ofereixen ajudes econòmiques individuals per a activitats de formació permanent del professorat.
  
En la nova ordenació del sistema educatiu es reconeix la formació permanent del professorat com una responsabilitat de les administracions educatives, les quals han d'establir els mitjans oportuns per tal d'afavorir-la.
  
Amb la finalitat de facilitar al professorat la possibilitat de triar, per ell mateix, opcions de formació permanent i de promoció academicoprofessional, la Conselleria de Cultura, Educació i Ciència convoca anualment ajudes econòmiques individuals per a l'assistència a activitats de formació que es realitzen tant a la Comunitat Valenciana i a la resta de l'Estat, com a l'estranger.
  
  
Per tot això, d'acord amb les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
  
ORDENE
  
  
Primer
  
Convocar ajudes econòmiques individuals destinades a finançar activitats de formació del personal docent i del personal laboral especialista de nivells no universitaris de la Comunitat Valenciana.
  
  
Segon
  
Aprovar les bases per les quals es regirà esta convocatòria que s'inclouen en l'annex I i oferir les modalitats d'ajudes econòmiques segons l'annex II.
  
  
Tercer
  
El finançament d'esta convocatòria va a càrrec del capítol IV, del programa 421.30, dels pressupostos de la Generalitat Valenciana per al 1997.
  
L'import global màxim destinat a estes convocatòries i les línies de subvenció a càrrec de les quals es faran efectives, seran els següents:
  
  
Modalitats Import Línia de subvenció
  
 A 42.481.001 PTA 4.03
  
 B 99.486.577 PTA 4.03
  
 C 82.952.349 PTA 4.03
  
 D 60.121.297 PTA 4.08
  
  
Les quantitats de diners no assignades en algunes de les tres modalitats A, B i C, es podran incorporar a la modalitat de major nombre de beneficiaris que, complint els requisits de la convocatòria, no obtenen ajuda per falta de disponibilitats pressupostàries, tenint en compte que l'import total de les ajudes de les modalitats A, B i C no podrà sobrepassar els 41.243.189 PTA prevists.
  
  
  
DISPOSICIONS FINALS
  
  
Primera
  
Es delega en el director general d'Ordenació i Innovació Educativa i Política Lingüística la facultat de concedir estes ajudes.
  
  
  
Segona
  
Esta ordre entrarà en vigor l'endemà de la seua publicació al Diari Oficial de la Generalitat Valenciana.
  
Contra esta ordre, que esgota la via administrativa, es podrà interposar recurs contenciós administratiu davant el Tribunal Superior de Justícia de la Comunitat Valenciana en el termini de dos mesos a partir de l'endemà de la publicació, amb la comunicació prèvia a la Conselleria de Cultura, Educació i Ciència, d'acord amb els articles 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i amb els articles 57 i 58 de la Llei Reguladora de la Jurisdicció Contenciosa Administrativa.
  
  
  
València, 8 de maig de 1997
  
  
El conseller de Cultura, Educació i Ciència,
  
FRANCISCO E. CAMPS ORTIZ
  
  
  
Annex I
  
  
Primera. Objectiu de les ajudes
  
Es convoquen ajudes per a sufragar les despeses totals o parcials d'assistència a jornades, congressos, seminaris o reunions d'índole anàloga, màsters i també de cursos de formació i perfeccionament o per a l'ampliació d'estudis en universitats i centres d'investigació i perfeccionament del professorat, la finalitat dels quals siga l'actualització científica, lingüística, didàctica o metodològica, que tinguen lloc a la Comunitat Valenciana, a la resta de l'Estat o a l'estranger.
  
  
Segona. Modalitats d'ajudes
  
Es podran sol·licitar les modalitats d'ajudes següents:
  
\* Modalitat A
  
Activitats: Jornades, congressos, seminaris, cursos de formació i de perfeccionament i altres activitats de formació. S'inclouen també en esta modalitat els cursos d'especialització convocats o autoritzats per la Direcció General d'Ordenació i Innovació Educativa i Política Lingüística.
  
Lloc de realització: Comunitat Valenciana i la resta de l'Estat.
  
  
\* Modalitat B
  
Activitats: Jornades, congressos, seminaris, màsters, cursos postgrau, cursos de formació i de perfeccionament i altres activitats de formació.
  
Lloc de realització: Estranger.
  
\* Modalitat C
  
Activitats: Màsters, cursos postgrau i estudis acadèmics de tercer cicle encaminats a l'obtenció del doctorat.
  
Lloc de realització: Comunitat Valenciana i la resta de l'Estat.
  
  
\* Modalitat D
  
Activitats: Estudis acadèmics encaminats a l'obtenció d'una titulació universitària (sols estudis de 1r i 2n cicle).
  
Lloc de realització: Comunitat Valenciana i la resta de l'Estat.
  
  
  
Tercera. Condicions de participació.
  
  
Les ajudes es concediran per a activitats que pertanyen a qualsevol de les modalitats indicades i que compleixen les condicions següents:
  
1. Per a les modalitats A i B, el període de realització de l'activitat serà el següent:
  
1.1. Activitats realitzades des de l'1 de gener fins el 30 de setembre de 1997.
  
1.2. Les ajudes per a activitats bianuals celebrades al llarg del curs 1996-97, se sol·licitaran a traves d'esta convocatòria, per correspondre esta a l'any natural en què conclou l'activitat.
  
2. L'activitat realitzada tindrà una durada mínima de 3 dies o 15 hores lectives per a la modalitat A i de 5 dies o 20 hores lectives en la modalitat B.
  
3. Les ajudes sol·licitades per a la modalitat D es concediran exclusivament per a sufragar totalment o parcialment les despeses de matrícula, per al curs 1996/97, del 1r i 2n cicle d'estudis universitaris en universitats tant de la Comunitat Valenciana com de la resta de l'Estat.
  
4. Les ajudes sol·licitades per a la modalitat C es concediran exclusivament per a sufragar totalment o parcialment les despeses de matrícula, per al curs 1996/97 dels estudis de màsters, cursos postgrau i estudis acadèmics del 3r cicle encaminats a l'obtenció del doctorat en universitats, tant de la Comunitat Valenciana com de la resta de l'Estat.
  
5. Els participants que vulguen sol·licitar ajuda per més d'una modalitat, A, B o C, ho faran en un mateix full de sol·licitud, es concedirà, en cas d'obtenir puntuació suficient, una sola ajuda a l'activitat de major quantia.
  
6. El fet d'haver rebut una ajuda no implica la concessió de permís dins de l'horari laboral.
  
  
Quarta. Beneficiaris
  
Seran beneficiaris d'ajudes econòmiques corresponents a les modalitats A, B i C:
  
- El personal docent que està en situació d'activitat o que exerceix funcions de suport escolar en centres públics de nivell no universitari dependents de la Conselleria de Cultura, Educació i Ciència, i en centres privats concertats de nivell no universitari de la Comunitat Valenciana.
  
- El personal laboral especialista dependent de la Conselleria de Cultura, Educació i Ciència, i que presta els seus serveis en centres d'esta Conselleria.
  
- El personal que exerceix la funció inspectora o que ocupa llocs de treball classificats com a docents en la relació de llocs de treball de la Conselleria de Cultura, Educació i Ciència.
  
Seran beneficiaris d'ajudes econòmiques corresponents a la modalitat D els funcionaris de carrera docent dependents de la Conselleria de Cultura, Educació i Ciència.
  
Cinquena. Requisits dels sol·licitants
  
Podrà sol·licitar estes ajudes tot el personal assenyalat a la base quarta: beneficiaris; i que tinguen les següents condicions:
  
a) No rebre ajuda o beca suficient de qualsevol administració o entitat pública o privada, nacional o internacional per a la cobertura de les despeses de l'activitat de formació que es vol realitzar.
  
  
b) No haver rebut una altra ajuda a través del programa LINGUA o ARION de 1997, excepte les sol·licituds per la modalitat D.
  
c) Presentar la documentació requerida en la base sisena i complir les condicions de participació de la base tercera.
  
El no compliment d'algun d'estos requisits serà motiu d'exclusió de la convocatòria.
  
  
Sisè. Documentació
  
Per a formalitzar les sol·licituds es presentarà la documentació següent:
  
1. Modalitats A, B i C
  
1.1. Instància de sol·licitud original impresa que estarà a disposició dels interessats a les Direccions Territorials de Cultura i Educació, al Registre General de la Conselleria de Cultura, Educació i Ciència, als Centres de Professors i a les extensions dels CEP de la Comunitat Valenciana.
  
1.2. Original o fotocòpia de la convocatòria de l'activitat realitzada. Per a aquelles activitats de formació que no convoque la Conselleria de Cultura, Educació i Ciència, el sol·licitant detallarà els continguts, la duració i el lloc de realització.
  
1.3. Relació detallada de les despeses: inscripció i ensenyament, desplaçament i/o allotjament, sempre que estiga degudament justificada.
  
Es presentaran els originals o les còpies dels rebuts, factures i qualsevol altre justificant de despeses realitzades, legalment admès i que siga imputable a l'activitat per la qual es sol·licita l'ajuda.
  
  
1.4. Fitxa resum de l'activitat realitzada d'acord amb l'Annex IV.
  
1.5. Informe, opcional, del sol·licitant, segons l'annex V, on conste la relació de l'activitat de formació amb l'etapa, cicle, àrea, especialitat o amb la funció que desenrotlla al centre, unitat o servei de treball.
  
1.6. Fotocòpia confrontada o compulsada del certificat de participació, expedit per l'entitat organitzadora de l'activitat, en què aparega la durada d'esta i la data de realització, o si no és possible, altra documentació que acredite fefaentment la participació del beneficiari en l'activitat per a la qual rep l'ajuda.
  
1.7. Còpia d'algun certificat, nomenament o nòmina que acredite que l'interessat o interessada compleix els requisits establits en la base quarta per a poder ser beneficiari/ària en esta convocatòria.
  
  
1.8. Fotocòpia de la llibreta o compte corrent bancari on figure el número de compte o llibreta.
  
2. Modalitat D
  
2.1. Instància de sol·licitud original impresa que estarà a disposició dels interessats a les Direccions Territorials de Cultura i Educació, al Registre General de la Conselleria de Cultura, Educació i Ciència, als Centres de Professors i a les extensions dels CEP de la Comunitat Valenciana.
  
2.2. Informe, opcional, del sol·licitant, segons l'annex V, on conste la relació de l'activitat de formació amb l'etapa, cicle, àrea, especialitat o amb la funció que desenrotlla al centre, unitat o servei de treball.
  
2.3. Còpia d'algun certificat, nomenament o nòmina que acredite que l'interessat o interessada compleix els requisits establits en la base quarta per a poder ser beneficiari/ària en aquesta convocatòria.
  
  
2.4. Original o còpia confrontada o compulsada del rebut o certificat que acredite el pagament total de la matrícula.
  
2.5. Fotocòpia de la llibreta o compte corrent bancari on figure el número de compte o llibreta
  
  
Setena. Termini i formalització de les sol·licituds
  
1. Les sol·licituds juntament amb la documentació corresponent, es presentaran al Registre General de les Direccions Territorials de Cultura i Educació, a les Oficines de Correus, sempre que es presenten en sobre obert, per a ser datades i segellades pel funcionari de correus abans de certificar-les, o en qualsevol altre lloc dels que s'indiquen en l'article 38 de la Llei de Règim Jurídic de les Administracions Públiques i del Procediment Administratiu Comú.
  
En tot cas, les sol·licituds s'adreçaran a la Direcció Territorial de Cultura i Educació que corresponga segons el lloc de treball del sol·licitant.
  
2. La presentació de sol·licituds s'efectuarà en els terminis següents:
  
2.1. Per a la modalitat D
  
En el termini d'un mes a partir de l'endemà de la publicació d'esta ordre al Diari Oficial de la Generalitat Valenciana.
  
2.2. Per a les modalitats A , B i C
  
A partir de l'endemà de la publicació d'esta ordre al Diari Oficial de la Generalitat Valenciana i es fixa com a data límit el 30 de setembre de 1997.
  
Els terminis que finalitzen en dies inhàbils en l'àmbit de l'administració de la Generalitat Valenciana, així com els dissabtes i dies 24 i 31 de desembre, o qualsevol altre dia que reglamentàriament es declare com a tal, s'entendran prorrogats fins el primer dia hàbil següent.
  
3. D'acord amb l'article 71 de la Llei de Règim Jurídic de les Administracions Públiques i del Procediment Administratiu Comú, si la sol·licitud no reuneix els requisits que indica esta a l'article 70 i els exigits, si fa el cas, per la legislació específica aplicable, es requerirà l'interessat perquè, en un termini de deu dies, esmene la falta o acompanye els documents preceptius. Si no ho fes així, es considerarà que ha desistit de la seua petició, que s'arxivarà sense més tràmit, amb els efectes previstos en l'article 42.1 de l'esmentada Llei.
  
  
Vuitena. Comissió de selecció
  
La selecció de les sol·licituds, la realitzarà una comissió presidida pel cap del Servei de Formació del Professorat i constituïda per:
  
- Els subdirectors d'Educació de les Direccions Territorials de Cultura i Educació o un representant d'estos designat/da pel director territorial.
  
- Un inspector/a d'educació que haja format part d'alguna de les comissions d'avaluació territorials, designat pel director general d'Ordenació i Innovació Educativa i Política Lingüística.
  
- Un director/a de CEP que haja format part d'alguna de les comissions territorials d'avaluació, designat pel director general d'Ordenació i Innovació Educativa i Política Lingüística.
  
Actuarà com a secretari/ària, amb veu però sense vot, un funcionari/ària de la Direcció General d'Ordenació i Innovació Educativa i Política Lingüística designat/da pel director general.
  
A les reunions de la comissió de selecció podrà assistir, amb veu però sense vot, un/una representant de cadascun dels sindicats que formen part de la Mesa Sindical Sectorial d'Educació.
  
La comissió de selecció tindrà facultats per a resoldre tots els dubtes que apareguen en la interpretació de les bases i la possibilitat d'entrevistar els sol·licitants si ho estima oportú.
  
La comissió de selecció disposarà la constitució de comissions d'avaluació territorials, a l'efecte de valorar les instàncies de sol·licitud. Estes comissions estaran formades, en cadascuna de les direccions territorials, pels membres següents:
  
- Com a president/a de la comissió d'avaluació el subdirector Territorial d'Educació o un representant de la Direcció Territorial, designat/da pel director territorial.
  
- Un inspector/a d'educació, designat pel director territorial de Cultura i Educació.
  
- Un director/a de CEP, designat pel director territorial de Cultura i Educació.
  
- Dos assessors/es de CEP, designats pel director territorial de Cultura i Educació.
  
Actuarà com a secretari/ària, amb veu però sense vot, un funcionari/ària de la Direcció Territorial de Cultura i Educació, designat pel director territorial.
  
A les reunions de la comissió d'avaluació territorial podrà assistir, amb veu però sense vot, un/una representant de cadascun dels sindicats que formen part de la Mesa Sindical Sectorial d'Educació.
  
Les esmentades comissions ajustaran la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
  
  
Novena. Selecció de les sol·licituds. Criteris de selecció
  
La comissió seleccionadora realitzarà, per mitjà de les comissions territorials d'avaluació, i segons el barem que figura a l'annex III de l'Ordre, una valoració de les sol·licituds per cadascuna de les modalitats oferides, tenint en compte els següents criteris de selecció:
  
1. Per a les sol·licituds de les modalitats A, B i C:
  
1.1. Per no rebre cap ajuda econòmica en la convocatòria d'ajudes individuals per les modalitats A, B i C durant l'any 1996 (1 punt).
  
1.2. Per les característiques de l'activitat o curs de formació: (màxim 1 punt).
  
Modalitat A:
  
\* Activitats relacionades amb la formació convocades per la Direcció General d'Ordenació i Innovació Educativa i Política Lingüística.
  
\* Activitats relacionades amb la funció tutorial del professorat.
  
  
\* Activitats relacionades amb temes transversals del currículum.
  
\* Cursos d'especialització convocats o autoritzats per la Direcció General d'Ordenació i Innovació Educativa i Política Lingüística.
  
Modalitats B i C:
  
\* Activitats que tracten sobre aspectes didàctics i metodològics.
  
  
\* Activitats que tinguen una especial vinculació i interès amb el lloc de treball del sol·licitant.
  
\* Activitats relacionades amb temes transversals del currículum.
  
1.3. Altres causes (màxim 1 punt).
  
1.4. Sols per a la modalitat B: per la durada de l'activitat (màxim 1 punt).
  
2. Per a les sol·licituds de la modalitat D:
  
2.1. Per no haver rebut ajuda, per la modalitat D, en la Resolució de 31 de juliol de 1996, de la Direcció General d'Ordenació i Innovació Educativa i Política Lingüística, per la qual es resol la convocatòria d'ajudes econòmiques individuals per a activitats de formació permanent del professorat, DOGV 18-09-96 (2 punts)
  
  
2.2. Curs en el qual està matriculat el participant (màxim 3 punts).
  
  
Deu. Quantia de les ajudes
  
La comissió de selecció fixarà les ajudes individualment tenint en compte, per a les modalitats A i B la puntuació obtinguda així com el pressupost de despesa presentat, que es valorarà atenent les despeses d'inscripció i ensenyament, durada de l'activitat, necessitat de desplaçament i/o allotjament en el lloc de celebració de l'activitat i també es tindrà en compte el nombre de sol·licituds presentades en relació amb les disponibilitats pressupostàries.
  
  
En cas de sol·licitar ajuda per més d'una modalitat, A, B i /o C, sols es podrà concedir, si obté puntuació suficient, la de més quantia.
  
En les modalitats C i D, la quantia serà fixada atenent l'import de la matrícula, la puntuació obtinguda i el nombre de sol·licituds presentades en relació amb les disponibilitats pressupostàries.
  
En tot cas, les quanties de les ajudes no podran ser superiors a les quantitats següents:
  
Modalitat A - 110.000 PTA
  
Modalitat B - 150.000 PTA
  
Modalitat C - 125.000 PTA
  
Modalitat D - 110.000 PTA
  
Seran desestimades les sol·licituds d'ajuda que comporten despeses inferiors a la quantitat de 15.000 PTA.
  
L'import de les ajudes que es concedeixen no podrà ser d'una quantia que supere el cost de l'activitat a desenrotllar pel beneficiari/ària.
  
  
Onze. Calendari de resolucions
  
L'estudi de les sol·licituds i la seua proposta de resolució es realitzarà tenint en compte la puntuació obtinguda en l'aplicació del barem de la base vuitena i segons la disponibilitat pressupostària. El calendari de resolució serà el següent:
  
1. En el mes de setembre de 1997, es concediran ajudes per a les sol·licituds corresponents a la modalitat D.
  
2. En el mes de novembre de 1997, es concediran ajudes per a les sol·licituds corresponents a les modalitats A , B i C.
  
Si no recau resolució expressa en el calendari establit, les sol·licituds s'entendran desestimades, sense perjudici del que es dispose quan es dicte la resolució expressa.
  
La comissió de selecció, una vegada estudiats els informes tramesos per les comissions d'avaluació territorials, farà pública la proposta provisional de resolució d'ajuda al tauler d'anuncis de la Conselleria de Cultura, Educació i Ciència, de les Direccions Territorials de Cultura i Educació i dels Centres de Professors i hi haurà un termini de 10 dies hàbils per a formular al·legacions davant la comissió de selecció. Estes al·legacions es presentaran al registre de les Direccions Territorials de Cultura i Educació.
  
Transcorregut aquest termini, una vegada estudiades i, si fa el cas, ateses estes al·legacions, la comissió de selecció formularà, en les dates indicades en esta base, davant la Direcció General d'Ordenació i Innovació Educativa i Política Lingüística, una proposta de resolució de concessió o denegació. El director general d'Ordenació i Innovació Educativa i Política Lingüística resoldrà la convocatòria per delegació del conseller.
  
Les resolucions definitives de la Direcció General d'Ordenació i Innovació Educativa i Política Lingüística, per delegació del conseller de Cultura, Educació i Ciència, seran publicades al Diari Oficial de la Generalitat Valenciana i contindran la relació de beneficiaris amb l'import de les ajudes concedides i la relació de sol·licituds d'ajudes desestimades.
  
  
Dotze. Renúncies
  
Una vegada publicada la relació provisional hi haurà un termini de 10 dies hàbils per a presentar la renúncia a la concessió de l'ajuda davant de la comissió seleccionadora. Estes renúncies es presentaran en el registre de les direccions territorials.
  
Resolta esta convocatòria, no s'admetran renúncies a les ajudes concedides, llevat de casos excepcionals lliurement apreciats per la Direcció General d'Ordenació i Innovació Educativa i Política Lingüística.
  
  
Tretze. Percepció de les ajudes
  
1. Percepció de les ajudes.
  
La percepció de l'ajuda tindrà lloc a partir de la publicació de la resolució al Diari Oficial de la Generalitat Valenciana.
  
2. Tota alteració en les condicions que es tenen en compte per a la concessió de l'ajuda i, en tot cas, l'obtenció concorrent de subvencions o ajudes atorgades per altres administracions o entitats públiques o privades, podrà ocasionar la modificació de la resolució de la concessió. També caldrà fer la modificació de la resolució de la concessió, el reintegrament de l'excés que corresponga i el pagament de l'interès de demora des del moment del pagament de l'ajuda, quan el seu import siga d'una quantia que, aïlladament o en concurrència amb altres subvencions o ajudes de les Administracions públiques o d'altres entitats públiques o privades, nacionals o estrangeres, supere el cost de l'activitat a desenrotllar pel beneficiari/ària.
  
Així mateix, seran causes de reintegrament de les quantitats percebudes les previstes en l'article 47.9 de la Llei d'Hisenda Pública de la Generalitat Valenciana.
  
1461 ORDRE de 19 de maig de 1997, de la Conselleria de Cultura, Educació i Ciència, per la qual es convoquen ajudes per a finançar activitats de les confederacions, federacions i associacions de pares i mares d'alumnes de centres docents no universitaris de la Comunitat Valenciana, mantinguts amb fons públics. [97/X7872]
  
  
El Decret 126/1986, de 20 d'octubre, del Consell de la Generalitat Valenciana (DOGV núm. 466, de 14 de novembre), pel qual es regulen la participació, el funcionament i les atribucions de les confederacions, federacions i associacions de pares i mares d'alumnes de centres docents no universitaris de la Comunitat Valenciana, preveu en l'article 13 la concessió de les ajudes i subvencions d'acord amb criteris de publicitat, concurrència i objectivitat, dins les disponibilitats pressupostàries.
  
  
El caràcter limitat dels recursos disponibles per a aquestes ajudes, la necessitat de procurar l'eficàcia en la despesa i l'enfortiment del moviment associatiu dels pares i mares, aconsellen restringir la concessió de subvencions a les confederacions i federacions d'àmbit provincial o superior, que agrupen un nombre significatiu d'entitats, tot això sense perjudici que aquestes mesures redunden més directament en els projectes d'activitats de les associacions de pares i mares d'alumnes, coordinades per les federacions i confederacions, perquè la participació d'aquestes entitats en els centres educatius mantinguts amb fons públics de la Comunitat Valenciana fomente i consolide el moviment associatiu de pares i mares d'alumnes.
  
  
Les ajudes tenen com a finalitat sufragar les despeses de les confederacions i federacions d'associacions de pares i mares d'alumnes que es produïsquen per la realització d'activitats encaminades a fomentar la participació de pares i mares en la gestió i en el control dels centres; també s'ha de considerar que les entitats tenen unes despeses produïdes pel funcionament dels serveis administratius bàsics, i per això s'entén oportú subvencionar aquestes despeses.
  
La consolidació del moviment associatiu de pares i mares d'alumnes de centres docents no universitaris de la Comunitat Valenciana, mantinguts amb fons públics, fa oportú oferir una quantitat pressupostària destinada a fomentar, amb caràcter prioritari, els projectes d'activitats de les associacions de pares i mares d'alumnes els fins i àmbits d'actuació de les quals es realitzen en zones de condicions socioeconòmiques desfavorables, donant prioritat especialment a les entitats que estiguen constituïdes en centres que tinguen aprovat un projecte de compensació educativa o que tinguen classificats llocs de treball docents com a llocs d'especial dificultat, i prestant atenció, per altra banda, a les associacions constituïdes en centres d'educació especial o que atenguen alumnes amb necessitats físiques, psíquiques, motrius o sensorials que requereixen una atenció singular o especial.
  
La transparència i el rigor que han d'informar la gestió de fons públics exigeixen l'adopció de mesures dirigides a assegurar que les ajudes es destinen a les finalitats previstes, respectant la normativa vigent.
  
Amb aquesta finalitat i fent ús de les facultats que em confereix l'article 35 de la Llei 5/1983, de 30 de desembre, de Govern Valencià,
  
  
ORDENE
  
  
Primer
  
1. Es convoquen ajudes per a subvencionar el funcionament i les activitats pròpies de:
  
1.1. Les confederacions amb seu i àmbit d'activitat en tota la Comunitat Valenciana i les federacions d'associacions de pares i mares d'alumnes d'àmbit territorial provincial o superior i amb seu a la Comunitat Valenciana.
  
1.2.a. Les associacions de pares i mares d'alumnes els fins o àmbits d'actuació de les quals es realitzen en centres on s'haja aprovat, per al curs 96/97, el desplegament de projectes de compensació educativa, o on s'hagen classificat llocs de treball docents com a llocs d'especial dificultat.
  
1.2.b. Les associacions de pares d'alumnes constituïdes en centres d'educació especial o que atenguen, d'acord amb els seus projectes d'activitats, alumnes amb necessitats físiques, psíquiques, motrius o sensorials que requereixen una atenció singular o especial.
  
2. Les ajudes es destinaran a subvencionar les despeses produïdes pel funcionament i per les activitats realitzades durant l'any 1997 per les confederacions, federacions i associacions de pares i mares d'alumnes a què es refereix aquesta ordre.
  
  
Segon
  
L'import global màxim destinat a les ajudes a què es refereix la disposició primera d'aquesta ordre és de trenta milions de pessetes (42.283.911 PTA).
  
Aquesta quantitat es pagarà a càrrec de la línia de subvenció 401/000/97 de l'aplicació pressupostària 57.46.706.59 de l'exercici econòmic de 1997 i es distribuirà de la manera següent:
  
a) Entre les confederacions a què es refereix aquesta ordre, cinc milions cinc-centes cinquanta mil pessetes (5.550.000 PTA).
  
b) Entre les federacions especificades en aquesta disposició, vint-i-tres milions set-centes mil pessetes (04.252.332 PTA).
  
c) Entre les associacions de pares i mares d'alumnes assenyalades en l'apartat primer, set-centes cinquanta mil pessetes (750.000 PTA), distribuïdes en 15 ajudes de cinquanta mil pessetes (50.000 PTA).
  
  
Tercer
  
S'aproven les bases (annex I) per què es regeix aquesta convocatòria, i els models de sol·licitud i de rebut per col·laboracions ocasionals (annexos II i III, respectivament).
  
  
DISPOSICIONS FINALS
  
  
Primera
  
Es delega en el sotssecretari de la Conselleria de Cultura, Educació i Ciència la competència per a resoldre aquesta convocatòria d'ajudes.
  
  
Segona
  
Contra aquesta ordre, que posa fi a la via administrativa, es podrà interposar, després de la comunicació a aquesta Conselleria, un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació en el Diari Oficial de la Generalitat Valenciana, d'acord amb l'article 110.3 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 57 i 58 de la Llei de la Jurisdicció Contenciosa Administrativa.
  
  
  
Tercera
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
  
València, 19 de maig de 1997
  
  
El conseller de Cultura, Educació i Ciència,
  
FRANCISCO E. CAMPS ORTIZ
  
  
  
Annex I
  
Bases de la convocatòria d'ajudes
  
  
1. Objecte de les ajudes
  
L'objecte de les ajudes és coadjuvar al foment d'activitats per part de les confederacions, federacions i associacions de pares i mares d'alumnes que es dirigisquen al compliment de les finalitats a què es refereix l'article 5 del Decret del Consell 126/1986, de 20 d'octubre, pel qual es regulen les entitats anteriors.
  
  
Hi queden compreses les activitats efectuades durant l'any 1997, encara que s'hagen realitzat abans de la publicació d'aquesta convocatòria en el Diari Oficial de la Generalitat Valenciana, fins el terme concedit per a la justificació de les despeses de les activitats previstes en els projectes corresponents.
  
  
2. Sol·licitants
  
2.1. Podran sol·licitar aquestes ajudes les confederacions, federacions i associacions de pares i mares d'alumnes, a què es refereix l'apartat primer d'aquesta ordre, que complisquen els requisits següents:
  
2.1.1. Tenir establerts la seu i l'àmbit d'activitat a la Comunitat Valenciana.
  
2.1.2. Estar legalment constituïdes i inscrites en el Registre d'Associacions.
  
2.1.3. Estar integrades únicament per federacions o associacions de pares i mares d'alumnes constituïdes en centres docents o, si s'escau, per pares i mares o tutors dels alumnes que cursen estudis en centres docents no universitaris de la Comunitat Valenciana, mantinguts amb fons públics.
  
2.1.4. Realitzar les activitats per a les quals se sol·licita l'ajuda.
  
  
3. Sol·licituds i documentació
  
3.1. Les sol·licituds, dirigides a la Conselleria de Cultura, Educació i Ciència, es podran presentar al Registre General d'aquesta, al Registre de les direccions territorials de Cultura i Educació, o als llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
A les sol·licituds, ajustades al model oficial de l'annex II d'aquesta ordre, s'haurà d'adjuntar la documentació següent:
  
  
3.1.1. Projecte d'activitats per al qual se sol·licita l'ajuda i el pressupost per al finançament. Els diferents projectes d'activitats s'ajustaran al que indica l'apartat 4 d'aquestes bases.
  
  
3.1.2. Fotocòpia dels estatuts i dels documents que acrediten la constitució legal i la inscripció de la confederació, federació o associació de pares i mares d'alumnes.
  
3.1.3. Fotocòpia del codi d'identificació fiscal de l'entitat sol·licitant.
  
3.1.4. Certificat actualitzat del Registre d'Associacions en què consten les federacions o, si s'escau, associacions de pares i mares d'alumnes que les integren, emés, com a màxim, dins el termini de presentació de sol·licituds.
  
3.2. Els qui en les convocatòries dels anys 1992 a 1996 hagen presentat correctament els documents previstos en els apartats 3.1.2 i 3.1.3, sense que s'hi haja produït variació, estaran exempts d'aportar aquests documents, sense perjudici d'aportar-los a requeriment de l'Administració.
  
3.3 Quan les sol·licituds de les entitats no complisquen els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'aporte la documentació exigible d'acord amb aquestes bases, segons estableix l'article 71 de l'esmentada llei, l'interessat serà requerit perquè, en el termini de 10 dies, repare la falta o aporte els documents preceptius, amb la indicació que, si no ho fa així, es considerarà que desisteix de la petició i s'arxivarà l'expedient sense més tràmits.
  
3.4. El termini per a la presentació de sol·licituds serà d'un mes a partir de la data d'entrada en vigor d'aquesta ordre.
  
  
4. Criteris per a la concessió d'ajudes
  
4.1. Despeses produïdes pel funcionament i per les activitats de les confederacions i federacions.
  
Les ajudes es concediran a les confederacions i federacions en funció del nombre d'associacions de pares i mares d'alumnes que les integren, segons el certificat actualitzat del registre d'associacions a què es refereix la base 3.1.4 d'aquesta ordre.
  
  
4.2. Despeses produïdes pel funcionament i per les activitats de les associacions de pares i mares d'alumnes a què es refereix aquesta convocatòria.
  
Per a la concessió d'aquestes ajudes es valoraran els criteris següents:
  
a) Nombre d'unitats (si s'escau, concertades) o especialitats (en el cas d'ensenyaments especialitzats) que tinga el centre docent en què estiga constituïda l'associació de pares i mares d'alumnes.
  
  
El nombre d'unitats o especialitats serà igual al nombre de punts que li correspondran per aquest concepte.
  
b) En el cas de ser més favorable es considerarà, en compte del que preveu l'apartat anterior, la puntuació resultant d'aplicar la mitjana aritmètica del nombre d'unitats, si s'escau concertades, o especialitats que tinguen la totalitat dels centres les associacions de pares i mares dels quals hagen presentat sol·licitud ajustada a les bases d'aquesta convocatòria.
  
4.2.1. A l'apartat anterior se sumarà la puntuació que corresponga segons la valoració atribuïda al projecte d'activitats presentat. La comissió avaluadora atorgarà als projectes esmentats fins un màxim de 5 punts, tenint en compte la seua adequació als fins que estableix l'article 5 del Decret 126/1986, de 20 d'octubre.
  
  
La comissió avaluadora podrà fixar la puntuació que s'assignarà a cada finalitat o grup de finalitats previstes en l'article 5 del decret esmentat.
  
4.2.2. En el cas d'associacions de pares i mares d'alumnes compostes exclusivament per pares i mares o tutors d'alumnes de centres docents mantinguts amb fons públics, que no estigueren enquadrades en un únic centre docent, sempre que estiguen constituïdes d'acord amb el Decret 126/1986, de 20 d'octubre, seran valorades segons els criteris següents:
  
a) Mitjana aritmètica del nombre d'unitats, si s'escau concertades, o especialitats que tinguen la totalitat dels centres les associacions de pares i mares dels quals hagen presentat sol·licitud ajustada a les bases d'aquesta convocatòria.
  
El nombre resultant d'aquesta operació serà igual al nombre de punts que els correspondrà per aquest concepte.
  
b) Puntuació d'acord amb la valoració del projecte d'activitats presentat, en la forma prevista en la base 3, apartat 3.1.1 d'aquest annex.
  
4.2.3. D'acord amb els criteris anteriors se'n formarà una llista ordenada de major a menor puntuació. Les 15 primeres de la llista resultaran adjudicatàries de l'ajuda. En el cas de no resultar adjudicada alguna de les ajudes damunt dites, el seu import econòmic incrementarà la resta de les ajudes concedides.
  
4.3. No seran objecte d'ajuda les despeses sumptuàries.
  
Les despeses de restauració i allotjament que presenten les confederacions i federacions s'hauran de justificar documentalment mitjançant factura emesa a nom de l'entitat associativa.
  
En tot cas, cadascuna d'aquestes factures s'haurà d'acompanyar del certificat de l'organització que descriga la despesa i acredite que s'ha produït amb motiu de la realització d'activitats pròpies de l'entitat, amb indicació de dates i persones que realitzen la despesa en nom de l'organització.
  
Es podrà acompanyar, a més, de la documentació oficial que acredite el motiu de la realització de l'activitat (assistència a reunions en l'Administració, etc.).
  
  
5. Resolució
  
La resolució d'aquesta convocatòria correspondrà al sotssecretari, per delegació del conseller de Cultura, Educació i Ciència, a proposta de la comissió avaluadora, integrada per:
  
- El cap del Servei de Relacions Institucionals i Participació Social, que hi farà de president.
  
- Un funcionari del grup A que preste serveis en la Secretaria General, que hi farà de secretari.
  
- Un assessor jurídic.
  
- Un funcionari del grup A que preste serveis en la Direcció General de Centres Docents.
  
- Un representant per cadascuna de les confederacions i federacions d'associacions de pares i mares d'alumnes de la Comunitat Valenciana a què es refereix l'apartat 1 de la disposició primera de l'ordre, com a observadors, amb veu però sense vot.
  
  
Immediatament abans de redactar la proposta de resolució es posarà de manifest a les entitats interessades allò que s'haja instruït fins la data, i es donarà audiència a aquestes entitats per un període màxim de deu dies hàbils, perquè formulen al·legacions i presenten els documents i les justificacions que estimen pertinents.
  
En el cas de les associacions de pares i mares d'alumnes compreses en aquesta convocatòria, la proposta de concessió els serà notificada per correu certificat, i es donarà audiència a aquestes entitats per un període de deu dies hàbils des de la recepció de la notificació perquè formulen al·legacions i presenten la documentació i les justificacions que estimen pertinents.
  
El sotssecretari, vista la proposta de resolució de la comissió, juntament amb les al·legacions presentades, dictarà la resolució que serà publicada en el Diari Oficial de la Generalitat Valenciana.
  
  
La resolució es dictarà dins els dos mesos següents a l'acabament del termini de presentació de sol·licituds. Si transcorregut aquest no s'ha dictat, s'entendran desestimades les sol·licituds, sense perjudici del que es dispose quan s'emeta una resolució expressa.
  
  
6. Adjudicació i pagament de les subvencions
  
Les ajudes s'atorgaran d'acord amb els criteris de la base 4 i podran ser subvencionades la totalitat o una part de les despeses pressupostades, sense que en cap cas puga excedir la quantia del cost de l'activitat.
  
El pagament de les subvencions es realitzarà després de l'adjudicació i una vegada les entitats beneficiàries hagen presentat els documents a què es refereix la base següent.
  
El termini de presentació dels justificants de despesa finalitzarà el 15 d'octubre de 1997 per a les associacions de pares i mares d'alumnes, i el 31 de novembre de 1997 per a les confederacions i federacions d'associacions de pares i mares d'alumnes.
  
Si dels justificants de despeses presentats resulta un import inferior a l'ajuda concedida, es procedirà a la reducció automàtica de la subvenció en la quantia que calga perquè l'ajuda no excedisca la despesa justificada.
  
  
7. Obligacions dels beneficiaris
  
Els beneficiaris de les ajudes queden subjectes al compliment de les obligacions següents, dins el termini establert:
  
1. Presentar justificants que acrediten la realització de les despeses per a les quals es va concedir l'ajuda, d'acord amb la legislació vigent.
  
Les factures o els justificants presentats hauran de ser originals o fotocòpia compulsada i seran emesos a nom de la confederació, federació o associació de pares i mares d'alumnes, i no serà vàlida la justificació que es realitze amb document expedit a nom d'una altra entitat distinta.
  
Per a acreditar les despeses derivades del personal es presentarà la nòmina corresponent segons el model oficial, en original o fotocòpia compulsada.
  
Quan es tracte de justificar les col·laboracions ocasionals s'aportaran els rebuts en què consten les dades del perceptor, el seu NIF, el concepte pel qual es retribueix, i també les dades relatives a la confederació, federació o associació de pares i mares d'alumnes beneficiària, segons el model que figura com a annex III.
  
  
2. Presentar un informe-memòria que arreplegue i avalue els resultats de les activitats realitzades.
  
3. Aportar, si escau, un certificat de la secretaria de la confederació, federació o associació de pares i mares sol·licitant, on es facen constar els ingressos reals que han produït les activitats objecte de subvenció.
  
4. Les entitats beneficiàries hauran d'acreditar, prèviament al cobrament de l'ajuda, que es troben al corrent en les seues obligacions tributàries i de la seguretat social, en la forma que determina l'Ordre de 30 de maig de 1996, de la Conselleria d'Economia i Hisenda. Queden exemptes de l'acreditació les entitats que reben una ajuda inferior a tres-centes mil pessetes (300.000 PTA).
  
  
5. Tornar l'import total o parcial de l'ajuda rebuda si la despesa no s'ha produït, si es comprova una modificació substancial dels fins d'acord amb els quals es va concedir l'ajuda, o si per percepció d'altres subvencions o ingressos es cobrira l'import total de la despesa.
  
6. Sotmetre's a les actuacions de comprovació que efectuarà aquesta Conselleria i a les de control financer que corresponen a la Intervenció General, en relació amb l'ajuda concedida.
  
7. Comunicar a la Conselleria de Cultura, Educació i Ciència l'obtenció de subvencions o ajudes per la mateixa finalitat, procedents de qualssevol administracions o ens públics.
  
  
8. Efectes en cas d'incompliment
  
En cas d'incompliment de qualsevol dels requisits estipulats en la convocatòria, caldrà ajustar-se a l'article 47.9 del Text Refós de la Llei d'Hisenda Pública de la Generalitat Valenciana.
  
  
  
  
Annex II
  
  
(Nom)................................................................ en representació
  
d ................................................................................ ...................
  
que té la seu establerta a ............................................ CP ...........
  
carrer/plaça ................................................................................ ..
  
núm.................. telèfon ........................... CIF ............................
  
Entitat bancària .................................................... Clau ..............
  
Adreça/sucursal .................................................... Clau ..............
  
Població ...................................... Núm. compte .........................
  
  
Expose:
  
1. Que l'entitat que represente compleix tots els requisits establerts en l'Ordre d ..... d .......... de 1997, de la Conselleria de Cultura, Educació i Ciència, per la qual es convoquen ajudes per a les confederacions, federacions i associacions de pares i mares d'alumnes.
  
2. Que aporte amb la instància la documentació assenyalada:
  
  
( ) Projecte d'activitats, amb indicació del pressupost per al finançament.
  
( ) Fotocòpia dels estatuts i els documents que acrediten la constitució legal i inscripció de l'entitat sol·licitant.
  
( ) Fotocòpia del CIF.
  
( ) Certificat de l'acord que acredita la representació del signatari de la sol·licitud.
  
( ) Certificat del Registre d'Associacions on consten les associacions o federacions integrades en l'entitat sol·licitant. (Només confederacions i federacions.)
  
( ) No aporte els documents de les bases 3.1.2 i 3.1.3 per haver-los aportat el 1992, 1993, 1994, 1995 o 1996.
  
  
Sol·licite: participar en la convocatòria d'ajudes de l'ordre esmentada i la concessió d'acord amb aquesta d'una subvenció d........................................... pessetes.
  
València, d de 1997
  
Signat:
  
  
  
CONSELLERIA DE CULTURA, EDUCACIÓ I CIÈNCIA
  
Sotssecretaria
  
Av. Campanar 32, 46295 València
  
  
  
  
Annex III
  
  
Rebut per col·laboracions ocasionals
  
  
(Nom) ...................................., amb NIF ..................... i domicili ................................., he rebut de la confederació/federació/associació de pares i mares d'alumnes ................................................., l'import d ........................ pessetes, en concepte d'honoraris per ................................................................................ ............................ (detalleu el concepte i indiqueu la data).
  
  
..................,...., d.................de 1997
  
Signatura del perceptor